Alumnat de la UPV i la Universitat Internacional de Berlín visiten Alboraia per a centrar els seus projectes en l'edifici dels antics cellers
24 de març de 2023

Dijous passat 23 alumnes de la Universitat Internacional de Berlín van visitar Alboraia per a conéixer més sobre la història i característiques de l'antic edifici dels cellers Vinival.

La regidora d'Urbanisme, Ana Bru, va donar la benvinguda als alumnes, que van rebre informació sobre el context urbà d'Alboraia i La Patacona, i van tindre oportunitat de

consultar l'arxiu local, els documents i plans històrics.

Metrovacesa, propietària de part de l'àmbit en transformació on es troba l'edifici, va facilitar la visita que va continuar en els cellers, on es van unir alumnes de la Universitat Politècnica de València. Tots dos grups d'estudiants d'arquitectura estan treballant en propostes creatives per a la recuperació i posada en valor dels cellers Vinival en el marc de la futura transformació urbana de la zona.

La proposta urbanística, actualment en tràmit per a la reconversió d'aquest polígon industrial obsolet, porta la signatura del reconegut estudi d'arquitectura Estudi Herreros. El disseny posa en el cor del projecte la recuperació de l'edifici dels cellers que, com en altres casos d'èxit d'edificis emblemàtics amb important valor patrimonial, es rehabilitaran per a rebre una segona vida. Així va ocórrer amb Bombes Gens que va reconvertir, després d'anys d'abandó, l'antiga fàbrica de bombes hidràuliques en centre d'art i cultural d'avantguarda. O el recent Mercat de la Impremta, que ha omplit d'activitats gastronòmiques i culturals la històrica Impremta Vila.

El projecte d'Estudi Herreros incorpora una fitxa de protecció de l'edifici dels cellers, perquè puga ser rehabilitat i albergar nous i múltiples usos, funcionant com a espai de trobada i referència per a la comunitat local dins de la nova xarxa d'espais lliures, habitatges, equipaments i serveis que contempla la proposta per a regenerar l'àmbit.

Col·laborar amb universitats per a explorar el pròxim destí dels cellers, permet continuar identificant les estratègies d'ús i intervenció més innovadores, sostenibles i idònies per al projecte urbanístic. Iniciatives com aquesta s'emmarquen en les accions per a fer partícip a la ciutadania que han anat acompanyant al desenvolupament urbanístic des de 2021, combinant aportacions d'associacions i entitats locals amb la visió d'experts i tècnics sobre el futur de Vinival.